|  |  |
| --- | --- |
| **Perifeerisen kanyylin laitto ja käsittely****Desinfioi kädet ja kerää välineet:*** tehdaspuhtaat suojakäsineet ja käsihuuhde
* mahdollisimman pieni käyttötarkoitukseen soveltuva turvakanyyli
* 80 % denaturoitu alkoholi (esim. A12t) ja tehdaspuhtaat
* taitokset tai käyttövalmiit alkoholitaitokset
* (koko väh. 5x5cm esim. ApoWIPE)
* puoliläpäisevä läpinäkyvä kalvo
* staasi
* 5–10 ml 0,9 % NaCl -käyttövalmis ruisku kanyylin testaukseen
* venttiilitulppa ja tarvittaessa desinfioiva korkki
* neulankeräysastia
* tarvittaessa 3-tiehana/jatkoletku
* tarvittaessa täytä valmiiksi infuusioletku sovitulla infuusionesteellä

**Kanyylin laitto** |  |

* Samalla kanyylillä ei saa pistää toista kertaa, vaan jokainen kanylointiyritys tehdään aina uudella steriilillä kanyylillä.
* Desinfioi kädet.
* Etsi suoni, aseta staasi valmiiksi. Suositeltava paikka kanyylille on ei-dominoivan yläraajan kämmenselässä tai kyynärvarressa. Pistopaikkana tulee välttää taivealueita, tulehtunutta raajaa tai rikkinäistä ihoa.
* Puhdista alue alkoholitaitoksilla yhdensuuntaisin vedoin sidosten alle jäävältä alueelta ja anna kuivua.
* Desinfioi kädet. Pue suojakäsineet. Jos joudut uudelleen tunnustelemaan pistoaluetta, puhdista alue alkoholilla ennen kanylointia.
* Kanyloi suoni, löysää staasi, vedä neula kanyylista ja laita se neulankeräysastiaan.
* Yhdistä käyttövalmis NaCl-ruisku ja venttiilitulppa kanyyliin ja testaa kanyylin paikka. Poista kanyyli, jos pistoalueelle kehittyy nestepahka tai sitä kirvelee.
* Kiinnitä kanyyli steriileillä tukiteipeillä ja läpinäkyvällä kalvolla, ettei se liiku suonessa. Aseta teipit suoraan iholle, että ne säilyvät puhtaina. Jätä pistokohta aina näkyviin. Kirjoita kalvon asettamispäivämäärä kalvoon.
* Huuhtele kanyyli pulsoivalla tekniikalla (huuhdo-tauko-huuhdo), jos et aloita infuusiota laita kanyyliin desinfioiva korkki.
* Jos aloitat infuusion, säädä virtausnopeus.
* Riisu suojakäsineet, desinfioi kädet.
* Kirjaa kanyylin laitto ja poisto potilastietojärjestelmään, Eskossa Kliinisen tilannekuvan hoitovälinekarttaan.
* **Ensihoito- ja hätätilanteissa laitettu kanyyli tulee vaihtaa ensimmäisen hoitovuorokauden aikana.**

**Kanyylin käsittely**

* Desinfioi kädet **juuri ennen** kanyylin kantaosan, 3-tiehanojen tai injektioportin käsittelyä.
* Kun kanyylissa käytetään venttiilitulppaa ja desinfioivaa korkkia, kanyyli on heti käyttövalmis desinfioivan korkin poiston jälkeen (ei kuivumisaikaa), kunhan korkki on ollut paikallaan vähintään yhden minuutin ajan. Desinfioiva vaikutus säilyy 7 vrk, mikäli korkkia ei ole aukaistu.
* Ellei käytössä ole desinfioivaa korkkia, puhdista injektioportin/venttiilitulpan ulkopinta pyyhkimällä steriileillä alkoholiin kostutetuilla taitoksilla 15 s ajan (voit käyttää myös käyttövalmiita 80 % alkoholitaitoksia koko väh. 5x5 cm; esim. ApoWIPE) ja anna kuivua 5–10 s. Puhdista näkyvä erite ensin 0,9 % NaCl:an kostutetuilla steriileillä taitoksilla.
* Vaihda käytössä ollut desinfioiva korkki/steriili korkki aina uuteen.
* Katetri huuhdotaan aina ennen ja jälkeen lääkkeen annon 5- 10 ml:lla lääkkeen kanssa yhteensopivalla infuusionesteellä. Huuhteluun käytetään pulsoivaa tekniikkaa (huuhdo-tauko-huuhdo). Keittosuolaliuoshuuhteluun suositellaan käytettävän käyttövalmiita 0,9 % NaCl-ruiskuja.

**Kanyylin pistokohdan tarkkailu ja hoito**

* Arvioi kanyylin tarve päivittäin.
* Poista tarpeeton kanyyli, samoin tarpeettomat 3-tiehanat/jatkoletkut
* Tarkista ja tunnustele punktioalue **joka työvuorossa** desinfioiduin käsin kalvon päältä. Kiinnitä huomiota seuraaviin: kuumotus, punoitus, turvotus, kipu ja/tai eritys ja kirjaa havainnot potilastietojärjestelmään, Eskossa Kliinisen tilannekuvan hoitovälinekarttaan.
* Vaihda kanyyli, jos on infektion merkkejä, se on liukunut ulospäin tai ei toimi kunnolla.
* Vaihda kalvo viikon välein ja lisäksi, jos se on irronnut, likaantunut tai kanyylin tyvellä on verta. Merkitse suojakalvoon sen asettamispäivämäärä.
* Puhdista verinen kanyylin tyvi steriileillä taitoksilla ensin keittosuolaliuoksella ja sen jälkeen desinfioi denaturoidulla alkoholilla sidosten alle jäävältä alueelta. Pyyhi pistokohta aina pistopaikasta poispäin.
* Käytä tehdaspuhtaita suojakäsineitä kalvon poistossa ja kanyylin juuren puhdistuksessa. Likaisten sidosten poiston jälkeen riisu likaiset suojakäsineet, desinfioi kädet ja pue uudet suojakäsineet.
* Suihkussa käynti ei vaadi kanyylin lisäsuojausta, jos kalvo on tiivis.

**Infuusioletkujen, kolmitiehanojen ja venttiilitulpan vaihto ja merkinnät**

* Vaihda jatkuvana infuusiona menevien perusliuosten infuusioletkut ja 3-tiehanat 4 vrk:n välein, lääkeinfuusioiden letkut lääkkeen oman ohjeen mukaan. Merkitse tarralla päivämäärä ja kellonaika infuusioletkuihin letkujen vaihdon yhteydessä.
* Poista määräajoin tai tarvittaessa annosteltavien lääkkeiden infuusioletkut heti käytön jälkeen tai lääkkeen anto-ohjeen mukaan.
* Vaihda ravintoliuosten ja rasvaa sisältävien lääkkeiden infuusioletkut ja 3-tiehanat valmistajan antaman ohjeen mukaan.
* Veri ja verituotteet: Vaihda infuusioletkut viimeistään neljännen valmisteen jälkeen tai 12 tunnin kuluttua verensiirron aloituksesta. Huuhdo lopuksi kanyyli vähintään 10 ml:lla 0,9 % Nacl.
* Venttiilitulppa vaihdetaan uuteen 7vrk:n välein tai seuraavissa tilanteissa:
* 4 vrk välein infuusioletkujen ja kolmitiehanan vaihdon yhteydessä.
* Mikäli se on näkyvästi eritteinen.
* Verituotteiden tiputuksen jälkeen.
* Verinäytteiden oton jälkeen.
* Korkeaenergisten ravintoliuosten ja rasvaa sisältävien lääkkeiden infuusioletkujen ja pussien/ruiskujen vaihdon yhteydessä.